정조 8년
甲辰二月二十五日辰時。上御宣政殿。大臣備局堂上引見入侍時。領議政鄭存謙。左議政李福源。右議政金熤。兼工曹判書具善復。行司直鄭尙淳。行副司直金魯鎭。開城留守鄭昌聖。吏曹判書徐有隣。行副司直鄭好仁徐有慶。右參贊徐浩修。戶曹判書鄭一祥。禮曹判書嚴璹。漢城判尹金履素。刑曹判書尹塾。行副司直趙時俊。咸春君李昌運。行副司直徐有大。吏曹參判金夏材。漢城右尹蔡弘履。同敦寧金文淳。行副司直徐有防。江華留守鄭志儉。行左承旨朴祐源。行副司直沈豐之。大司諫金思穆。執義姜。掌令李鼎運。持平宋民載。獻納兪岳柱。副校理林道浩。正言崔守魯。修撰李謙彬。右承旨柳誼。假注書李敬五。事變假注書沈銖。記注官金健修。記事官李崑秀。以次進伏訖。存謙等曰。春寒尙峭。聖體。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。存謙等曰。元子宮未寧之候。旋復天和。歡欣慶忭。大小同情。夜來凡節。更復何如。上曰。不過一時微𧏮。今幾差歇。而姑未完復矣。存謙曰。臣向於病伏之中。屢蒙曲庇之恩。惶感無地。不知所以仰達矣。上曰。卿之病勢。尙未夬減。朝廷大事。猶可進參。而必須加意將攝。稍待春和。出而視事。似好矣。福源等曰。聞其語音。尙未快差矣。上曰。然矣。存謙曰。伏聞元子宮行步完實。莫重大禮。不宜少緩。此是自上按例應行之典。非在下煩聒之事矣。上曰。在昔丙辰正月初一日。故相閔鎭遠。終始立異。至於出班而奏。此因故相鄭太和故事也。其在祈永惜保之道。姑爲遲待。有何所妨。卿等雖不及故相。似此等處。何不將順乎。存謙曰。臣等固不及於古大臣。而至如此時。則雖使故相當之。亦必如臣等之言矣。上曰。故相豈不及卿等之見而然乎。福源曰。春者。四時之元也。封冊之禮。必行於春月者。古例已然。此臣等所以屢請而不知止也。熤曰。下敎至此。臣等敢不仰體聖意之攸在。而朝野群情。豈不萬萬抑鬱乎。存謙曰。皇朝冊禮。雖有莫重之典。而我朝故事。豈無自有之制乎。上曰。皇朝典禮。遣使發冊。不必汲汲。且拜跪之節。將不得如禮。顧今愼惜之道。尤不當若是。以今視古。豈異乎哉。上曰。同副承旨入侍。出榻敎同副承旨洪仁浩進伏。上曰。古或有館錄屢朔後堂錄之例。而不如今番之太遲久矣。頃飭右相。欲使替行。而以卿之不久當出。故勢難强迫。迤至于今矣。卿旣出仕。從速擧行。好矣。文衡亦以卿之不出。似當引嫌。而今則領事旣主管。更何嫌焉。福源曰。旣當館錄。則恐不必嫌於堂錄而近日連爲行公矣。上曰。前以文衡。有所遭事矣。堂錄則無引義之端否。備堂有詳知者乎。尙淳等曰。此非堂錄事。因科事而有所遭矣。上曰。領事文衡。旣已行公。則堂錄不宜遲延。何日欲開坐乎。存謙曰。雖於今日之內。亦當擧行矣。福源曰。明日雖爲進見日次。而今日又當進見矣。存謙曰。輔養官今方進見。臣亦同入仰瞻。區區之願也。上曰。偕入。好矣。存謙曰。使行竣還。誠甚多幸。而方物齎去。亦善爲之事矣。上曰。出疆執贄。古語有之。其在事大之義。何可空手而往乎。福源曰。待他國之例。雖未知如何。而至於我國事。順便極矣。存謙曰。昨年因惠廳堂上鄭民始所啓。各道漁鹽船稅。道臣句管。比摠收納事。令各該道道臣詳探民情事勢。審察便否。論理狀聞之意。覆奏。分付矣。諸道道臣狀本。皆已來到。而平安監司李性源。以爲。今若出付道臣。摠察董飭。加現代頉之政。一委地方官。以彼邑有餘之數。充此邑不足之稅。一年應納之外。如有剩餘之錢。又爲明白留儲。以備來後減縮。則官稅自準。民力庶裕。比摠一款。雖不可硬定。而苟非有所準的。易致任自增減。若以益下之義。酌定適中之稅。則期以歲年。似有成效。請令廟堂稟處矣。蓋此漁鹽船稅。各道監營。另加句檢。以防滲漏。本是當初事目。摠察董飭。付之道臣。使之申飭地方官。加現代頉。從實釐正。以倣較數歲爲貢之制。量宜酌定。則隱漏白徵。竝祛其弊。稅入經用。亦不至縮。可謂公私兩便之道。而若不嚴立科條。明定事目。則效未及見。別生弊端。亦甚可慮。使均堂議于諸大臣。講定節目啓下後。行會諸道。以爲永久遵守之地。恐合事宜。故敢此仰達矣。上曰。近以漁鹽船三稅事。予之所以歷詢卿等。所以覆奏。亦已詳且屢矣。大抵均廳之管領三稅。寔出於先大王恤民隱救民弊之聖意。減布之惠。德意藹然。在予繼述之道。惟當謹守事目。而目下出給該道之議。本非有違於事目。只是稍換其主管而已。且念田畓結役。出於任土之貢。奴婢貢案。亦有比摠之法。至於隱餘結之加起執卜。選武布之按簿收布。皆付之各道各邑。而獨此三稅。謂有難便之端者。誠莫曉其故也。京司之句管。必不及於外邑之詳備。道臣之親執。反有勝於該堂之遙領。籌其便否。計其效害。實無變更之嫌。且免苟且之弊。今若一付之該道該邑。使之以實比摠。則本廳稅額之漸縮。非所當憂。京外魚産之踴貴。亦可救弊矣。左右相之意。何如。福源曰。此非大段通變之事。只是隨時救弊之意。而節目若不善成。則恐未免又生弊端。大抵法愈密則弊愈多。大體則要嚴確。節目則要寬簡。然後道臣守令。庶可以奉而擧行。而弊亦不及於民矣。熤曰。今此漁鹽船稅之出付道臣。使之自該道主管。而爲道比摠之法者。爲救其漁鹽船稅白徵之弊也。此只爲釐革其主管者而已。初非事目之有所更張。則旣無變舊法之嫌。而實有矯宿弊之益矣。但低其摠等。然後朝家恤民之德意。庶可以下究矣。上曰。備堂。各陳所見。可也。善復曰。海民白地徵稅之弊。自朝家欲爲釐正。則付之於營邑。隨起隨頉。不減於比年之摠。則在均廳別無損益。在下民實多蒙惠。均堂都摠句管。則節目自如。一時營邑之檢察。無異於今之各邑收捧上送之例。與節目之變改有間。依大臣所奏。許施。似好矣。尙淳曰。漁鹽船稅之生弊旣久。爲害轉甚。海民至於難保之境。今若小加變通。出付各該道臣。使之善爲比摠。從實收稅。則雖不大段釐革。而可爲一分矯捄之道矣。魯鎭曰。臣於待罪沁都時。因備局關。以酌量都數。委之守臣。俾除漁箭鹽盆陳廢處白徵之弊。已有所論理狀聞者。而所慮者。或以法禁之稍解。復有京外衙門及宮房如前侵徵之弊。則其爲民弊。反不如仍舊之爲愈。此則嚴其事目。然後可無生弊之端矣。昌聖曰。臣之淺見。本以均稅出付各該道臣。使之句管擧行。則其在事面。誠爲正當。無容更議。而至於生弊之慮。惟在節目之善成。科條之嚴立。道臣守令着意奉行如何耳。有隣曰。臣則從前以出付各道之得當仰達。到今別無他見矣。好仁曰。漁箭鹽盆。本無定所。隨利隨設之故。當初以東係簿者。或移於西。而均廳則但從舊簿。責納於東。不問於西。法久弊生。勢所必至。安得無變通之道乎。道臣守令。則於東於西。或設或否。必能詳察。如許弊原。釐革不難。付諸道臣。主管奉納。似好矣。有慶曰。臣於漁鹽稅變通。別無他意見。而蓋漁鹽之爲稅也。無論陳起之多寡。不問興利之豐凶。一從前摠而徵稅。故陳廢而不敢懸頉。凶歉而不得減稅。終至白徵之患。此所以民弊之轉益難支者也。今則專委各該道臣與守令。詳察陳起豐凶。從實徵稅。而亦自該營。轉納均廳。則庶除民弊矣。浩修曰。均稅之法久弊生。不可不變通之意。臣曾已仰陳。到今豈有他意見。而但定比摠。付該道之後。設或有摠外餘數。此亦管由於京司。一如餘奴貢錢之例。則外邑無所措手。必有大段掣礙處。俄伏承聖敎。誠爲至當矣。摠外之數。則竝付各該道。使之隨時闊狹。似好矣。一祥曰。漁鹽稅之出付各道。此議蓋已久矣。出付之後。或不無吏鄕輩侵徵海民之慮。而依前事目。嚴立科條。則豈敢如前作弊乎。璹曰。臣則自前以付之道臣。然後可以救弊之意。屢與均堂酬酢矣。今亦別無他見。此不過主管之暫換名色而已。似無改易事目之弊矣。履素曰。臣曾於湖邑及東藩待罪之日。略知漁鹽之弊。故敢此仰對矣。漁箭鹽盆。本無常占之基。一定之所。相其形便。隨時占設者。蓋欲廣其漁採之路。通其瀉鹵之利。而自有均廳定稅之後。一登稅案。則不論其起廢。移易不得。有新起之徵。無舊陳之減。陳棄之處。徵稅如舊。或有可設之處。而將來利害有不可知。則有難輕易設施。是故。海夫之捨舊業而趨他利者。以其無實利而有實徵故耳。至於莫重貢獻。或不免闕封之慮。臨時彌縫。事體苟艱。則民業之日殘。漁鹽之日貴。推此可知。出付本道。着意主管。量宜收稅。則似勝於均廳之遙度。而庶免白地徵稅之弊矣。塾曰。臣則未當漁鹽之地。故未知爲弊之如何。而大抵欲捄白徵之弊。則似當出付該道該邑。隨起收稅。隨廢減稅。以從比摠之數而已。事目則別無改革之端矣。時俊曰。今此出付道臣之議。蓋由於白徵之弊而然矣。自本道比摠上納。則勢將逐邑折補。而或有餘而減報。不足而勒加。其白徵之患。必如舊矣。當詳嚴其事目。而且設行三十餘年。弊已難救。則雖不得不變通。又到三十餘年之後。安知無生出別弊之慮也。此則惟在其時更張之如何矣。昌運曰。今此漁鹽船稅之出給各該道。比摠收稅者。誠是諸道民願。其便否雖不敢條陳。事係更張。博詢處分。恐似得宜矣。有大曰。事係更張。臣無他見。而旣伏承下詢統營之敎。若以統營較論。則當初漁鹽船稅收捧之時。營門之校吏。俱有所賴矣。到今三十年廢閣之餘。今若還付統營。使之徵稅。則營屬輩多年失利。常懷憤鬱。其所收捧之際。恐有生弊於海民之慮矣。夏材曰。臣待罪東藩時。略知漁箭鹽盆之弊端。大抵均稅則一定不易。而漁利則日就鮮薄。至於月朔進上。事體莫重。而此亦不能充數。未免臨時貿納。臣常慨然。思矯其弊。向年應旨疏。已微發其端。而猶未詳陳矣。議者或以爲均役事目。有難輕改。而此則有不然者。宋時靑苗差役等法。豈非當時詳講堅定者。而厥後流弊滋甚。反歸厲民。則司馬光等。不憚建白而矯革之。況玆事。只就原事目中。講究便宜。則非所謂變改也。今宜出付道臣。俾勿如前征督。只隨起隨稅。以除民邑倒懸之弊。恐不可已也。弘履曰。臣於待罪關東時。因備局關。以漁鹽船稅之本道句管便否。博議守令。採探民情。已有所狀聞。而大抵守令之意。則或可或否。否者居多。恐有增弊之慮。民情則頗願自本道句管矣。文淳曰。漁鹽船稅。一番案付之後。雖有陳弊之應頉者。如非加現之相當。則因循自在。以致白徵。今若嚴飭道臣守令。使之句管擧行。則隱漏之弊。白徵之患。庶有釐正之道矣。有防曰。今此出付各道之論。非關於大變通。不過使營邑主管而已。揆以事面。似尤得宜矣。志儉曰。今此漁鹽船稅。使道臣審察虛實。比摠上納。則畢竟歸於均廳。一也。便於事而無更於法。依此行之。恐得宜矣。祐源曰。魚利隨時變遷。雖以湖南一道言之。向年靈光七山所捉之石魚。移捉於興陽。而七山則以均廳定稅之故。白地納稅。興陽無所納。以此推之。若出付本道。使之從所産徵稅。則似爲均一之道矣。豐之曰。近來漁鹽船稅。弊端滋甚。不可無矯捄之道。而若其出付本道。不過換易主管之人而已。初無相妨於均廳事目之事。臣意則出付本道。似爲得當矣。上曰。諸備堂旣如此。卿等更與原任大臣爛議。以草記指一稟處。可也。出擧條存謙曰。頃因戶曹判書鄭一祥所啓。嶺南三漕倉除留米船價條。限七八千石。推移換用之方。細詢便否。論理狀聞之意。覆奏。分付矣。卽見慶尙監司李秉模狀啓。則以爲。船價儲置相換之論。槪出於爲經費不獲已之擧。而大抵船價米。與元上納無異。至於除留米。逐年糶糴。便同還米。換作儲置。外似便順。稅外添輸之弊。少無異同。儲置下納時。改舂一事。沿邑之巨瘼。今若相換儲置。一竝改舂。則荐饑之民。何以支堪。請令廟堂稟旨分付矣。漕倉除留米。卽稅大同船價之留置者也。旣出於稅大同。則取補經用。未爲不可。而今年之勿令轉運。特出軫恤沿民之德意。今若換作儲置。則改舂下納。爲弊不些云者。誠如道臣所陳。歉歲民弊。不可不念。儲置換作一款。依狀請置之。何如。上曰。依爲之。出擧條存謙曰。此統制使李漢昌狀啓也。備陳支放不足。軍民難保之狀。仍以爲列邑還餉。屢經歉荒。漸歸積逋。見今本營穀摠。不滿十七萬石。而昨年穡事。又値大無。三南所在穀之分數停退者。折租通計。合爲五萬一千八百十四石零。則目下元穀。不過十三萬石。以此耗條。何以充給二萬六千八百餘石之應下乎。軍卒支放。自有定數。故隨其減縮。從便代劃。已多前例。本營別餉米加分耗條。自辛丑付之監營。俾充罷債之代。而昨年耗條爲九百二石。此是本營軍需。則耗條之劃付監營。事面苟且。別餉米加分耗。昨冬捧上條爲始。移付本營支放。歲以爲常。至於會錄耗條一千一百十七石。亦爲劃補於支放不足之代。稍俟停退條之收捧。支放穀之充備。還爲會錄。此外退船發賣價米耗二百七十四石零。租耗一百八十九石。此是本營句管之穀。亦依別餉米會錄耗條。一體添補於支放事。請令廟堂稟旨分付矣。統營還穀。近因荐歉停退。元數漸縮。湖南之移轉。道內之立本。旣已禁斷。將士之許多支放。無以拮据。巨鎭之若是凋殘。亦豈細憂。所請中別餉加分耗條九百餘石。旣令監營劃充罷債之代。今不可奪彼與此。會錄耗條一千一百十七石。若依辛丑年例。逐年劃給。歲以爲常。則元穀必至大縮。亦甚可悶。本營所在錢貿米。卽本司句管者。而元數爲一萬二千六十石零。就其中米一千石。特爲許劃。以爲添補需用之資。至於舊退戰兵船發賣價米耗二百七十四石零。租耗一百八十九石零。此是本營所管之穀。依所請許施。使之一體添補於支放事。分付。何如。上曰。依爲之。出擧條存謙曰。卽見喬桐府使李文德。報備局辭緣。則以爲。農糧全靠還上。而連年停退。次次耗縮。餉米元數一千三百二十一石內。折半分留。則分給不過六百六十石零。而卽今還戶。殆近千數。雖倂與留庫而分排。尙多不足。商量事勢。特許加分爲辭矣。本府以海島殘邑。農民種糧。全靠還上。而昨年停退之後。穀儲大縮。巡還之無以分排。誠如所報。留庫中限三分一。特許加分。以爲接濟勸農之地。何如。上曰。依爲之。出擧條存謙曰。卽見坡州牧使李潤彬。報備局辭緣則以爲。本府軍餉。盡分取耗。以爲將士支放之資矣。累經歉歲。旣多停退。耗條不足。末由拮据。故昨年枚報備局。至經筵稟。以北漢延安等移轉穀。劃付給代矣。昨年慘被歉荒。其中三分一。又爲停退。則耗條之減縮。支放之不足。一如再昨年矣。昨年耗條不足五十六石。則以本州常賑穀。準折劃給。元餉五百石不足之數。則以餉穀有裕處。區劃移給。俾爲將士接濟之地爲辭矣。本州餉還。連年停減。耗條以之減縮。支放無以繼給。其勢固然。昨年耗條不足五十六石。依所報。以本牧所在常賑穀。準折劃給。元餉不足五百石。則令道臣就其道內穀物稍裕處。分排移劃後。狀聞之意。分付。何如。上曰。依爲之。出擧條上曰。領相欲見元子。則先退休息。進見。好矣。存謙退出。善復曰。慶興前府使趙榮儉。今將議讞。而果如供辭。民情切急。因巡營關加分。則與私自擅分有異。議律似有差等。惶恐敢達。上曰。罪人保放。自本府措辭行會。令該道伯詳査狀聞後。稟處。可也。出擧條尙淳曰。廣州三面民戶。例自留營還分。而因壬癸兩年之停退。五千石元穀。過半見縮。前使臣鄭民始。亦爲留念。有所措置。而見存穀數之不足。猶爲九百餘石。且僧倉。自前有軍餉劃付米二千石。糶糴取耗。以用於僧軍校支放。年前因僧少穀多之弊。七百六十石。移屬本府。還分取耗。一千二百餘石。自僧倉糶糴。而其中九百餘石。入於兩年停捧。餘存者只爲三百餘石。故所出之耗。折半減縮。實無支放繼給之道。此亦不可不及今變通。留營僧倉。還分不足折米。合一千八百石。以元餉中。姑先推移取用。待其停退收捧。亦卽還報。以充軍餉。事甚便好。故敢此仰達矣。上曰。依爲之。出擧條昌聖曰。禹忠靖公配享事。該曹使之擇日狀聞。而自前主材。未及盡乾。擧行或値猝遽。以至奉安之稍久。輒多木理之折裂。今番則雖或稍遲。姑待其快乾。臨時擇日後。以爲狀聞擧行之地。何如。上曰。依爲之。出擧條上曰。禹忠靖。不可與鄭圃隱竝享乎。福源曰。多士雖有此論。而圃隱則不但節義之卓然。實爲道學之嫡傳。忠靖非不爲賢。而至於竝享。則不可輕議矣。上曰。今此配享之論。非謂其道學也。以其勝國名節之臣也。此與殺身成仁有間矣。本院配享者幾人乎。昌聖曰。徐敬德金尙憲金堉趙翼四人矣。昌聖曰。崧陽院宇間架狹穿。新舊床卓排設之後。將事之人。無以容身。若少斲各位床卓。則僅可出入。而儒生之議。或以爲事體句艱。然則勢當改拓祠宇之外。無他道。而卽今物力。亦難猝辦矣。上曰。禮判進前稟處。可也。禮曹判書嚴璹曰。在昔文昭殿。因新祔時殿宇狹穿。有舊排床卓。減小其制之事。且丁酉年。宋朝六賢。躋祔大成殿時。亦有此例。況書院事體。豈可拘此而不得奉安。至有拓廟之議乎。近見諸生呈狀。則各卓邊竹減之。則足可容身出入云矣。上曰。依禮判議施行。可也。出擧條昌聖曰。本府以關防重地。都試之設行。專爲激勵武士之地。而閑良無論優等沒技。竝許直赴。出身沒技則加資。優等則只令本府施賞。所謂本府之賞。不過將校之任。此則在渠自是應差之窠。無足聳動。故年少出身輩。一占科名。更無所望。抛棄弓馬。全不練習。優等則同。而賞格之輕重懸殊。保障所關。而武藝之懈弛可悶。春試之期。今旣不遠。若依西北優等例。許其調用於邊將。則人皆樂赴。益加肄習。似得勸奬之實效。而事係變通。下詢大臣處之。何如。上曰。大臣之意。何如。左議政李福源曰。本府施賞。其來已久。邊將之路。亦不宜太廣。臣意則恐不如仍舊貫矣。上曰。依爲之。出擧條昌聖曰。日前自該曹。以桂坊薦人事。有所行關。而限以來月內。修啓矣。本府若有超群拔萃之人。則亦無不可薦之義。而旣無其人。則有難隨衆强薦矣。上曰。依爲之。出擧條有隣曰。日前戶判。以倉官中。中庶人相換事。有所仰達者矣。臣更聞戶判之言。則倉官三人中。尹遠李德懋。俱是可堪之人。而金在瀗一人。只合相換云。何以爲之乎。上曰。豈可區別。一竝相換。而亦不必擧條矣。有隣曰。因洪聖淵所啓。雜岐出六人事。有回啓事矣。上曰。此亦非擧條之事。置之。此後須勿數遷。好矣。有隣曰。吏批末仕。實爲難處矣。上曰。末仕中。不堪當於兵批者。或薦吏批。無論某職。初不難愼。誠甚悶然。此後與兵判相議。從長善處。可也。有隣曰。臣於惠郞請仍時。未諳格例。只請仍任惠郞。而不請改差。司僕僉正。本寺本廳。皆眩於擧行云。臣則惶恐待罪。前日擧條中。以李樂培司僕僉正之任。今姑改差。使之專意惠郞。改付標啓下。何如。上曰。依爲之。卿則勿待罪。可也。出擧條有隣曰。因崇陵守護軍朴尙彬上言。京畿監司啓本判付內。分付該廳。使之從長稟處事。命下矣。取考文書。則陵軍給復之規。每名一結五十負。而若有位田。則隨其多寡。分數減給者。亦有定式。故往在己亥。前提調臣鄭民始。一從位田有無。量宜釐正。而以本陵之有位田二十一結。守護軍七十名。復戶一百五結內。除減者爲三十五結。所謂米條五十石。楊州高陽兩邑。以田稅特減之致。各陵軍之付復於兩邑者。從其名數。自本廳上下。而又引有位田。勿爲擧論之例。自在永減矣。復戶旣爲七十結。位田亦爲二十一結。則今此無位田。無復戶云云者。全出誣罔。極涉痛駭。而但以復戶所減之數。比位田見在之數。而準一結五十負之限。則過減爲十四結。此不無稱冤之端。減數中計此數。還爲出給。因此事叩籌各陵軍復戶裁減數爻。則別無不足之類。而其中長陵徽陵永陵軍減復。亦如崇陵之軍。略有過削之數。三陵陵軍。今番一體釐正。俾絶日後紛紜之弊。崇陵陵軍狀頭誣罔之罪。令攸司科罪。何如。上曰。依爲之。狀頭。自本廳從重科治。可也。出擧條一祥曰。冊禮當前。時敏堂不可不趁今營建。而尙未有成命。不得擧行。敢此。仰達矣。上曰。時屈擧贏。不可以東宮正堂。輕議興作。今姑置之。可也。出擧條上曰。垣墻之役。猶可擧行。此時土木。豈容輕議乎。光明殿如干修改處。已改爲否。有隣曰。姑未及擧行矣。一祥曰。樂院風物藏置殿庭事。頃有下敎。而仁政殿則兩廊無房舍。似當合壁而爲之矣。上曰。事涉張大。只出箭窓。好矣。善復曰。宮墻之役。當待下敎擧行矣。上曰。始役宜於何月乎。善復曰。解凍姑遠。趁閏月始役。似好矣。璹曰。大報壇親祭。在於三月初十日。出宮門路。預爲仰稟。然後節目可以磨鍊矣。上曰。今番則攝儀擧行。可也。出擧條璹曰。昨見永禧殿官員所報。則每歲初殿苑種樹。自軍門進排。而不善擧行云。繼自今指揮各軍門。惕念擧行事。定式。似好矣。上曰。殿後地狹。樹木且茂。不必逐年栽植。更待看審後。商議爲之。姑勿出擧條。可也。履素曰。昨秋判尹徐有隣。以沙峴內外橋梁。待春修改事。有所稟達事矣。解凍不遠。何當擧行乎。上曰。無論某時始役。使將臣看飭。好矣。修改物力。當入幾何。戶判知之乎。一祥曰。臣未見其役處。姑難臆料矣。上曰。判尹與戶判。往見形止後。以草記稟處。可也。浩修曰。臣於向來。以昨年謝恩使。行乾糧官之作弊於廛人事。仰奏。已伏承處分。而伊時擧條中。謝使二字。誤書以節使。至於啓下。臣則惶恐待罪。原擧條。付標改啓下。何如。上曰。依爲之。卿則勿待罪。可也。出擧條仍命書傳敎曰。本宮有擧行事。職務相妨。提調尹塾。本職許遞。上曰。右副承旨許遞。前望單子入之。出榻敎又下敎曰。承旨許遞。代以大司諫金思穆出牌。又下敎曰。新除授承旨。牌招察任。出榻敎志儉曰。本府境內。專種春牟。而今年民間匱乏。留儲種子者絶少。耕播迫頭。只恃倉穀。而本府牟還摠數甚少。不過二千餘石。常年四分一留庫。而民情猶患不足。今年則尤願加受。且其中有舊牟五百石。若仍留庫中。則朽棄可慮。盡分係是事目之外。雖不敢陳請。而本府事情如此。故敢此仰達矣。上曰。依爲之。出擧條仍命書榻敎曰。前平安監司入侍。銖承命出。與李性源偕入進伏。上曰。六路告歉。民事罔涯。本道則幸不至太甚。大體年事。果何如。性源曰。本道則雖云免歉。亦不大段。江界楚山寧遠孟山等邑。則方有救急之擧。此外沿海邑。間多有被害處矣。上曰。卿旣登筵。道內弊瘼。有可奏事乎。性源曰。關西大小弊瘼。每蒙變通釐改。目下別無仰達者。而淸南北各邑。處處採金。甚至於侵人山地。壞人田疇。南畝食力之民。太半歸於金穴。游手漸滋。西農之比歲不登。未必不由於此。前後道臣。非不嚴禁。而種種潛採之弊。難保其必無。出擧條申飭。另加禁斷。似好矣。上曰。不勤力農。遊手滋多。不但爲當禁之大者。外此難言之弊。不一而足。依卿所奏。更加嚴飭。雖以採銅採銀事言之。朝家則每以爲宜禁不可許。近聞諸道。或多圖得京關。設施站礦云。亦不可不一體禁戢。令廟堂。申飭。可也。出擧條尙衣院提調朴祐源曰。本院多有擧行之事。番次亦甚苟艱。而主簿李榏。以北關之人。上來遲速。有未可知。他司相換。何如。上曰。依爲之。掌樂院提調徐有防曰。臣亦因此有仰達者矣。本院主簿韓栢林。又以北關人。除拜未久。上來尙遠。而番次極爲苟艱。一體相換。何如。上曰。依爲之。出擧條誼曰。諸臺諫不能趁卽進前。執義姜。掌令李鼎運。持平宋民載。獻納兪岳柱。正言崔守魯。竝推考。何如。上曰。依爲之。出擧條避嫌而多做錯。上命書榻敎曰。執義姜遞差。又命書榻敎曰。右承旨遞差。誼退出。鼎運民載岳柱守魯避嫌曰。臣等俄以承宣之請推。相率引避。而執義姜。獨被特遞之命。臣等尤不勝惶愧之至。進前之差遲。旣無彼此之殊。承宣之問備。亦無異同之別。而僚臺旣以是遞職。則臣等亦何敢晏然於職次乎。請命遞斥臣等之職。上曰。勿辭。同副承旨洪仁浩曰。掌令李鼎運。持平宋民載。獻納兪岳柱。正言崔守魯。再啓煩瀆。退待物論矣。上曰。知道。仍命備堂先退。又命書判府事徐命善箚批。命書李在簡疏批。下敎曰。承旨退出後。招致畿營吏。以擊錚人之構誣重臣。事極驚駭。爲先嚴刑一次後。回啓之意。分付。可也。仍命退。承史以次退出。